google/wiki40b huggingface dataset:
Stobriņu sēnes

Stobriņu sēnes ir sēņu grupa, kuru augļķermeņu himenofors sastāv no stobriņiem. Daļa no tām ir tradicionālās cepurīšu sēnes, bet vairums - uz kokiem augošas piepes. Beku un citu mīksto sēņu stobriņi pastāv tikpat īslaicīgi kā to augļķermeņi, taču cietajām sēnēm augļķermeņi bieži ir daudzgadīgi, un šādos gadījumos uz vecā himenofora slāņa ik gadus uzaug jauns, veidojot gadu riņķus. Vairums beku sugu Latvijā ir ēdamas un meža augšanai vēlamas sēnes, taču daudzas no piepju sēnēm un tām līdzīgā parastā aknene parazitē uz dzīvas koksnes, nodarot zaudējumus mežsaimniecībai. Vairākas piepju sugas jaunībā ir ēdamas, bet vēlāk pārāk pārkoksnējas. Agrāk himenofora veids bija noteicošais sēņu sistemātikā, kurā atsevišķi iedalīja stobriņu, adateņu un lapiņu sēnes, tomēr mūsdienās šis dalījums tiek uzskatīts par novecojušu un sēnes ar stobriņiem reizēm tiek iekļautas vienās rindās ar citām, piemēram, beku rindā tagad ir arī tādas pazīstamas lapiņu sēnes kā mieteņu dzimta. Reizēm ir grūti izšķirt, vai dažu piepju sēņu neregulārais himenofors ir līdzīgāks stobriņiem vai adatiņām, un tādas sugas kā piena grābeklene (Irpex lacteus) var tikt aprakstītas abos veidos. Reizēm stobriņu forma ir tāda, ka vizuāli tos grūti uztvert kā stobriņus, tā, parastajai ozolpiepei (Daedalea quercina) stobriņu galiņi izkārtoti garās radiālās labirinta veida plāksnītēs, kas no skata līdzīgas sazarotām lapiņām. Arī bekām sastopams himenofors, kas var tikt uzskatīts par lapiņu un stobriņu starpformu, kā alkšņu zobiņbekai (Gyrodon lividus).Mikoloģijā pēc molekulārās ģenētikas pētījumiem pēdējos 20 gados tiek uzskatīts, ka stobriņi, tāpat kā citi himenofora veidi, vairākām sēņu dzimtām atlases ceļā izveidojušās neatkarīgi cita no citas. Vienlaikus ne tikai sadzīvē, bet pat mikologu sastādītajos sēņu noteicējos joprojām sēnes tiek sakārtotas pēc himenofora veida, jo dalījums pēc tā ir uzskatāmāks par zinātnisko.
Cikādes

Latvijā

Latvijā dzīvojošās cikādes ir nelieli kukaiņi ar labi attīstītām pakaļkājām, kas daudzām sugām piemērotas lēkšanai. Tās sastopamas uz lakstaugiem, retāk uz kokiem un krūmiem. Sūc augu sulu no lapu vai stublāju vadaudiem, daļa tieši no šūnām. Latvijā zināma 231 suga. Viena no biežāk sastopamajām sugām ir parastā putcikāde (Philaenus spumarius). Putcikādes kāpuri izdala īpašu vielu saturošu šķidrumu, ko saputo, ievadot tajā gaisa burbuļus, veidojot putas - tā saucamos „raganu spļaudekļus”. Šādās putu pikās kāpuri dzīvo un sūc augu sulu, kamēr pieaug.
Spēlmaņu nakts 2015/2016

Spēlmaņu nakts 2015/2016 balvu pasniegšana ceremonija norisinājās 2016. gada 23. novembrī, Dailes teātrī. Ceremonijas laikā tika apbalvotas 2015./2016. gada teātra sezonas izrādes un to veidotāji, kā arī pasniegtas balvas par mūža ieguldījumu teātra mākslā un skatītāju simpātijas balvas. Balvas tika pasniegtas 18 kategorijās.
Ceremonijas tiešraide tika translēta LTV1 un Latvijas Radio 1.

Žūrija

Šogad žūrijas komisijas sastāvā bija pieci teātra kritiķi: Maija Uzula Petrovska (žūrijas priekšsēdētāja), Silvija Radzobe, Mārīte Gulbe, Līga Ulberte un Atis Rozentāls.
Vella kalpi

Sižets

Latvija. 17. gadsimts, Zviedru-poļu karš. Trīs drosmīgi pilsētnieki aizstāv Rīgu, ko ielenkusi zviedru armija, ģenerāļa Svensona vadībā. Vella kalpi neļauj "pilsētas tēviem" pret labu atlīdzību atdot savu pilsētu un tās atslēgu ienaidniekam.

Vēsturiskās analoģijas

1605. gadā Zviedrijas karaspēks ģenerāļa Mansfelda vadībā izcēlās krastā Daugavgrīvā un gatavojās Rīgas aplenkšanai. Tomēr apvienotais Polijas-Lietuvas kopvalsts un Kurzemes un Zemgales hercogistes karaspēks Lietuvas dižkunigaitijas karavadoņa Hodkeviča vadībā Salaspils kaujā sakāva Zviedrijas karaļa Kārļa IX vadīto karaspēku un Rīga palika neieņemta.
1621. gada augustā zviedru karaspēks karaļa Gustava II Ādolfa vadībā no jauna aplenca Rīgu. Zviedru karaspēka vienības komandēja arī pulkveži Gustavs Horns un Johans Baners.
Rīgas birģermeistars un Polijas karaļa Sigismunda III ieceltais burggrāfs Nikolajs Eke ar savu znotu Tomu Ramu vadīja Rīgas pilsētas aizsardzību, kurā aktīvi piedalījās arī melngalvji. Bet pēc Rīgas krišanas Ekem kā vecākajam birģermeistaram 1621. gada 25. septembrī bija pienākums pasniegt Zviedrijas karalim Gustavam Ādolfam Rīgas pilsētas atslēgas, kuras, apstiprinot pilsētas privilēģijas, karalis atdeva atpakaļ N. Ekem. Pētera baznīcas virsmācītājs Hermanis Samsons teica apsveikšanas sprediķi Zviedrijas karalim Gustavam II Ādolfam, kurš 1622. gadā iecēla Hermani Samsonu par Vidzemes superintendentu. 1626. gadā viņš izdeva "Deviņus izmeklētus un labi pamatotus raganu sprediķus" (Neun auserlesene und wohlgegründete Hexenpredigten). Par Zviedru Vidzemes ģenerālgubernatoru kļuva feldmaršals Jakobs Delagardijs.
Lietuvas dižkunigaitijas hetmanis Kristaps Radvils apturēja zviedru karaspēka uzbrukumu Vidzemē un Zemgalē, 1622. gada augustā tika noslēgts Jelgavas pamiers.
Viļakas muiža

Viļakas muiža jeb Marienhauzenes muiža (vācu: Marienhaus) bija viena no lielākajām Latgales muižām tagadējā Viļakas novada teritorijā, kas piederēja grāfu Lippe-Lipsku dzimtai. Pēc 1920. gada agrārās reformas Viļakas muižu sadalīja zemnieku jaunsaimniecībās.

Vēsture

Viļakas jeb Marienhauzenas muiža Viļakas ezera dienvidaustrumu krastā pēc 1713. gada piederēja Inflantijas vaivadijas Viļakas trakta vecākajam (stārastam) Jurim Hilzenam. Pēc 1738. gada inventāra ir redzams, ka Viļakas muiža bija sadalīta trīs „galos”: Viļakas gals sastāvēja no 19 sādžām, Timšānu (Baltinavas) gals - no 17 sādžām un Balvu gals - no 14 sādžām. Sādžā parasti bija no 1 līdz 6 saimniecībām.
Kad pēc Polijas dalīšanas 1772. gadā Latgali pievienoja Krievijas impērijai, Viļakas muiža kā kroņa muiža nonāca Krievijas ķeizarienes Katrīnas II rīcībā. Viņa muižu ar 3112 vīriešu kārtas zemniekiem uzdāvināja savam galma padomniekam Ivanam Jelaginam. Pēc viņa nāves 1794. gadā muižu mantoja Jelagina znots Buturļins, kas 1806. gadā to pārdeva Simonam Gorožinskim.  
Viņš milzīgās Viļakas muižas zemes sadalīja Balvu, Ruskulovas, Šķilbēnu un Baltinavas muižās.
Viļakas muižu 1824. gadā pārdeva Ignatam Lippe-Lipskim no Polockas. Tā palika grāfu de Lippe-Lipsku dzimtas īpašumā līdz pat 1920. gadam.
Latvijas brīvības cīņu laikā 1918. gada beigās muižas pils, pārvaldnieka māja un saimniecības ēkas tika nodedzinātas. Pēc kara uz pils pamatiem uzcēla Viļakas ģimnāzijas ēku, kas darbu sāka 1931. gadā.
1944. gadā ģimnāziju pārveidoja par vidusskolu, 1996. gadā skolai atjaunoja Viļakas Valsts ģimnāzijas statusu.
Ģeometriska figūra

Ģeometriska figūra - vairāku punktu kopums, kas savienoti ar lauztu vai liektu slēgtu līniju.
Kārlis Eņģelis

Biogrāfija

Izglītību ieguvis Rīgas Centra humanitārajā ģimnāzijā un Latvijas Universitātē.
Strādājis Tulkošanas un terminoloģijas centrā par tulku, no 2003. līdz 2006. gadam ieņēmis dažādus amatus Tieslietu ministrijā. Pēc tam K. Eņģelis strādājis valsts pārvaldes uzņēmumā Deutsche Gesellschaft für Technische Zusammenarbeit, Informācijas analīzes dienestā par vecāko konsultantu analītiķi, kā arī celtniecības uzņēmumā ENTEK. No 2010. gada augusta līdz 2011. gada februārim bijis vecākais referents Finanšu ministrijā. 2011. gadā bija "Hipotēku bankas nekustamā īpašuma aģentūras" jurists.

Politiskā darbība

2011. gadā pievienojies "Zatlera Reformu partijai" (ZRP). No šīs partijas saraksta kandidēja ārkārtas vēlēšanās, kur arī tika ievēlēts 11. Saeimā no Rīgas vēlēšanu apgabala. 2013. gada nogalē kļuva par Izglītības un zinātnes ministrijas parlamentāro sekretāru.
2014. gada maijā pārgājis uz partiju "Vienotība", no kuras saraksta kandidēja 12. Saeimas vēlēšanās, bet netika ievēlēts. Pēc tam bijis finanšu ministra Jāņa Reira padomnieks, saglabājot J. Reira padomnieka amatu arī pēc tam, kad viņš ieņēma labklājības ministra amatu. Kandidēja 2017. gada Rīgas domes vēlēšanās un 13. Saeimas vēlēšanās 2018. gadā (no apvienības "Jaunā Vienotība"), taču abas reizes neguva pietiekošu vēlētāju atbalstu. Kandidēja 2019. gada Eiropas Parlamenta vēlēšanās, taču netika ievēlēts.
Labākā pilnmetrāžas spēlfilma (Lielais Kristaps)

Labākā pilnmetrāžas spēlfilma ir galvenā nominācija Latvijas Nacionālajā filmu festivālā "Lielais Kristaps". Balvas šajā nominācijā tiek piešķirtas no pašiem festivāla pirmsākumiem — 1977. gada — , kad festivāla vietā notika gada labākās filmas apbalvošana, un balvu saņēma Aivara Freimaņa filma "Puika".
Eiropas čempionāta basketbolā B divīzija

Eiropas čempionāta basketbolā B divīzija ir Eiropas čempionāta basketbolā 2. spēcīgākā līga. Čempionāts notiek gados, kad notiek Eiropas čempionāts basketbolā. Turnīra uzvarētājs izslēgšanas turnīrā tiek uz augstāko divīziju. Divas komandas, kas augstākajā divīzijā ieņem pēdējās vietas, spēlē B divīzijā. Augstākā un B divīzija nav saistīta ar C divīziju, kas ir zemākais turnīrs Eiropas vīriešu basketbola izlasēm.
Savstarpēji pirmskaitļi

Matemātikā savstarpēji pirmskaitļi (saka arī relatīvi pirmskaitļi) ir tādi veseli skaitļi a un b, kuriem nav neviena kopīga pozitīva dalītāja, kas atšķiras no 1. Citiem vārdiem, to lielākais kopīgais dalītājs LKD(a, b) ir 1. Piemēram, 6 un 35 ir savstarpēji pirmskaitļi. Toties 6 un 27 nav savstarpēji pirmskaitļi, jo tie abi dalās ar 3. Skaitlis 1 ir savstarpējs pirmskaitlis ar jebkuru veselu skaitli.
Lai pierakstītu, ka a un b ir savstarpēji pirmskaitļi, dažreiz tiek lietots apzīmējums a \perp b.
Ātrs veids, kā noskaidrot vai a un b ir savstarpēji pirmskaitļi, ir pārbaudīt vai LKD(a, b) = 1, izmantojot Eiklīda algoritmu.
Eilera funkcija φ(n) no naturāla skaitļa n ir vienāda ar naturālo skaitļu skaitu kas nepārsniedz n un ir savstarpēji pirmskaitļi ar n.
GSM

Vēsture

Pirmais zvans publiski pieejamā GSM tīklā notika 1991. gada 1. jūlijā, kad Somijas ministru prezidents Hari Holkeri zvanīja Tamperes mēram Kārinai Sonio tīklā Radiolinja.

Tīkla uzbūve

Vienkāršotā variantā var uzskatīt, ka GSM tīkls sastāv no centrāles, kas savienota ar bāzes stacijām izmantojot fiksētus savienojumus un mobilajiem telefoniem, kas pieslēdzas bāzes stacijām.
Kreigs Adamss

Spēlētāja karjera

NHL Adamss debitēja 2000.—01. gada sezonā, kad aizvadīja 44 spēles Karolīnas "Hurricanes" sastāvā. Komandas rindās gan viņš nostiprinājās vien 2002.—03. gada sezonā, kad 81 spēlē atzīmējās ar 18 rezultativitātes punktiem. 2005.—06. gada sezonā kopā ar "Hurricanes" kļuva par Stenlija kausa ieguvēju. 2007.—08. gada sezonas vidū Adamss tika aizmainīts uz Čikāgas "Blackhawks", taču vien gadu vēlāk nonāca Pitsburgas "Penguins" rindās, kopā ar komandu otro reizi triumfējot Stenlija kausa izcīņā. "Penguins" rindās Adamss spēlēja līdz 2014.—15. gada sezonas noslēgumam. Pēc sezonas beigām klubs informēja, ka jaunu līgumu Adamsam nepiedāvās, un 2016. gada janvārī uzbrucējs paziņoja par karjeras beigšanu.
Izgudrojums

Izgudrojums ir radošas darbības rezultātā izveidota unikāla un jauna ierīce, metode, sastāvs vai process, kam ir kāds pozitīvs pielietojums. Cilvēku, kas ir kaut ko izgudrojis, sauc par izgudrotāju. Nereti izgudrojumiem tiek izņemts patents, kas apliecina to, ka tas tik tiešām ir kas jauns un nebijis, kā arī apliecina, ka konkrētais izgudrotājs ir izgatavojis jauno izgudrojumu un nodrošina autoram ekskluzīvas tiesības uz to.

Ievērojami izgudrotāji

Starp ievērojamiem izgudrotājiem ir minami Tomass Alva Edisons, Nikola Tesla, Aleksandrs Greiems Bells, Henrihs Altšullers utt.
Latvijas Republikas Satversmes tiesa

Satversmes tiesa ir konstitucionālās kontroles iestāde Latvijā. Sastāv no 7 tiesnešiem, kurus ieceļ Saeima. Trīs Satversmes tiesas tiesnešus apstiprina pēc ne mazāk kā desmit Saeimas deputātu priekšlikuma, divus — pēc Ministru kabineta priekšlikuma un vēl divus — pēc Augstākās tiesas plēnuma priekšlikuma. Augstākās tiesas plēnums izraugās Satversmes tiesas tiesneša amata kandidātus no Latvijas Republikas tiesnešu vidus. Priekšsēdētāja kopš 2017. gada ir Ineta Ziemele (iepriekš amatu ieņēma Aivars Endziņš, Gunārs Kūtris, Aija Branta un Aldis Laviņš). Satversmes tiesa darbojas saskaņā ar Satversmes tiesas likumu; tās rezidence atrodas Rīgā, J. Alunāna ielā 1.
Terijs Šovs

Biogrāfija

1978. gadā dalījis pirmo vietu Austrālijas šaha čempionātā, taču zaudējis papildu sacensībās par čempiona nosaukumu. Pārstāvējis Austrālijas komandu Pasaules šaha olimpiādēs, kurās piedalījies 9 reizes (1968-1984). 1968. un 1972. gadā individuālajā vērtējumā izcīnījis 2 sudraba medaļas. Par panākumiem turnīros FIDE 1981. gadā Šovam piešķīrusi starptautiskā meistara (IM) nosaukumu.
Īstie asari

Kopīgās iezīmes

Īsto asaru grupa ir ļoti daudzveidīga, ar dažādiem ieradumiem. Šīs sugas mājo gan saldūdenī, gan jūrās. Saldūdens sugas dzīvo ezeros, dīķos, purvos un upēs, gan straujās, gan lēnās. Jūras sugas dzīvo vai nu gar krasta līniju vai atklātā jūrā. Šīs grupas zivis atkarībā no sugas piederības barojas ar augiem, zooplanktonu, bezmugurkaulniekiem un zivīm. 
Dažas sugas ir aktīvas nakts laikā, dažas dienas laikā. Dažas veido barus, citas ir vientuļnieces. Dažas uzturas uz grunts, citas nepārtraukti pārvietojas uz augšu un leju. Dažas sugas migrē, lai nārstotu, bet citas sugas būvē ligzdas un apsargā gan ikrus, gan kāpurus. Daudzas sugas audzē zivsaimniecībās, daudzas tiek augstu vērtētas sporta makšķerēšanā un daudzas ir krāšņas akvāriju zivis.
Velsiešu īpašvārdu atveidošana

Velsiešu valodas īpašvārdu atveidošana latviešu valodas vidē tiek veikta pēc fonētiskās transliterācijas principa. Velsiešu valodas alfabēta burti un burtkopas tiek pārlikti latviešu valodas ortogrāfijā, pakļaujot šos vārdus gramatizācijai.
Pēc šiem noteikumiem atveido velsiešu personvārdus, kā arī ģeogrāfiskos nosaukumus Velsā. Velsiešu cilmes personvārdus un vietvārdus ārpus Velsas pēc šiem norādījumiem var atveidot gadījumos, ja ir zināms, ka šos vārdus izrunā atbilstoši velsiešu valodas principiem.

Velsiešu valodas alfabēts

Velsiešu valodas alfabētā ir 28 burti, no kuriem 8 ir digrafi:
a b c ch d dd e f ff g ng h i l ll m n o p ph r rh s t th u w y
Patskaņi ar diakritiskajām zīmēm â, à, á, ä ietilpst pareizrakstības sistēmā, bet netiek uzskatīti par patstāvīgiem alfabēta burtiem. Līdzskaņi j, k, q, v, x, z nav iekļauti alfabētā un tiek lietoti tikai svešvārdos un dažos aizgūtajos vārdos.

Atveidošana

Atveidojot Velsas vietvārdus, jāizšķir vietvārdi velsiešu valodā un velsiešu cilmes vietvārdu angliskotās formas (Rhaeadr — Rhayader, Conwy — Conway, Llanelli — Llanelly). Velsiešu valodas nosaukumi atveidojami saskaņā ar šīm vadlīnijām, bet angliskotās formas — saskaņā ar šo nosaukumu anglisko izrunu.
Norādošos artikulus  y, yr, 'r nosaukumu sākumā atmet (Y Waun – Vaina), bet saliktos nosaukumos starp nosaukumu daļām atveido, apvienojot nosaukumu (Pont-y-pŵl — Pontipūla).

Divskaņu atveidošana

Vārda izskaņā divskaņi -ai, -ei, -oi, -ui atveidojami ar -aj-, -ej-, -oj-, -uj-, pievienojot attiecīgo dzimtes galotni, bet divskaņi -au, -eu, -iu, -ou attiecīgi -av-, -ev-, -iv-, -ov- (Abercwmboi — Aberkumboja, Llangernyw — Langerniva).
Daukstes pamatskola

Skolas vēsture

1925. gadā tika svinēts pirmais izlaidums skolā. 
1965. gadā no sešgadīgās skolas tā tika pārveidota par pamatskolu. 
1995. gadā tika izremontēta skolas zāle. 2003. gadā kapitālremonts (atjaunots sanitārais mezgls un ēdināšanas bloks). 2006. gadā izveidots rotaļu laukums pie skolas. 2006. gadā nomainīts skolas ēkas jumts. 2006. gadā nomainīti logi skolas ēkai. 2007. gadā ierīkota centrālā apkures sistēma, un atvērtas pirmsskolas izglītības grupas. 2008. gadā kapitālo remontu piedzīvoja skolas vestibils, gaitenis un kāpņu telpas, un tika iegādātas mācību procesam atbilstošas mēbeles visiem mācību kabinetiem.

Skolas slēgšana

2015. gada 29. decembrī Gulbenes novada dome pieņēma lēmumu likvidēt Daukstes pamatskolu mazā skolēnu skaita dēļ. 2015./2016. mācību gadā 1. klasē šajā skolā nav iestājies neviens bērns. Skolu likvidēja ar 2016. gada jūliju.

Skolas vadītāji

Aina Šķipsna, Edīte Kanaviņa, Anda Pelse

Ievērojami absolventi

Pedagoģe, kordiriģente Diāna Šķēla (1967).

Nometne "Nāc, draudzēsimies!"

Nometne "Nāc, draudzēsimies!" tika organizēta no 2003. gada līdz 2015. gadam vasaras brīvlaikā. Tā ir radošo nodarbību dienas nometne ciema bērniem un citiem interesentiem vecumā no 10 līdz 16 gadiem.  
2015. gadā nometni vadīja Ligita Lapsa. Nometnes ilgums — 5 dienas (jūnijā). Maksa par piedalīšanos nometnē bija 20 eiro. Tēma — "Vesels, kā rutks!". Aktivitātes notika gan telpās, gan ārpus telpām, ietverot 2 dienu izbraukums uz Ziemeļkurzemi ar iespēju aplūkot dabas un kultūrvēsture objektus — Jūrmalā, Lapmežciemā, Rojā, Kolkā, Dundagā, Valdemārpilī. Nometnē maksimāli varēja piedalīties 20 bērni.
Pēteris Kotāns

Biogrāfija

Pēteris Kotāns piedzima 1887. gada 6. februārī Klaugu ciemā Bērzgales pagastā. Ieguvis piecu klašu izglītību ģimnāzijā un trīs kursu izglītību katoļu seminārā. Pirmā pasaules kara laikā iesaukts Krievijas armijā, līdz 1917. gadam dienēja kā rakstvedis divīzijas štābā Rumānijā.
Pēc kara atgriezies Latvijā, līdz 1920. gadam strādāja par skolotāju. Tad ievēlēts Satversmes sapulcē, kurā strādāja līdz 1922. gadam. No 1922. līdz 1928. gadam bija Saeimas deputāts. 1927. gadā kļuvis par zemkopības ministra Arnolda Mituļa biedru bez tiesībām balsot valdībā.
Kotāns bija darbojies žurnālistikā. Viņš bija laikraksta "Jaunō Straume" līdzredaktors, kā arī laikraksta "Trudovik" izdevējs un atbildīgais redaktors. Rakstīja feļetonus ar pseidonīmu "Tipuļs".
1941. gada jūnija deportācijās izsūtīts uz PSRS, ieslodzīts Vjatlagā, kur miris 1943. gada 29. jūnijā .
Kālija heksacianoferāts(II)

Iegūšana

Agrāk kālija heksacianoferātu(II) ieguva, karsējot dzīvnieku asinis un citus slāpekli saturošus lopkautuvju atkritumus kopā ar potašu un dzelzs skaidām. Kālija heksacianoferātu(II) izskaloja no atdzisušās sakusušās masas ar ūdeni. Iegūšanas izejvielu un dzeltenās krāsas dēļ viela nosaukta par "dzelteno asinssāli". Mūsdienās šī savienojuma rūpnieciskai iegūšanai izmanto akmeņogļu sausajā pārtvaicē radušos cianīdus. Vispirms iegūst kalcija ferocianīdu(II) Ca₂[Fe(CN)₆]·11H₂O, pēc tam, iedarbojoties ar kālija sāļiem, izgulsnē jaukto kalcija kālija ferocianīdu(II) CaK₂[Fe(CN)₆]. Apstrādājot ar kālija karbonātu, iegūst dzelteno asinssāli.
Boriss Akuņins

Dzīves gājums

Piedzima artilērijas virsnieka Šalvas Čhartišvili un krievu valodas un literatūras skolotājas Bertas Brazinskas ģimenē. 1958.gadā ģimene pārcēlās uz Maskavu. 1973. gadā beidza skolu ar pastiprinātu angļu valodas apmācību. 1978. gadā beidza Maskavas Valsts universitātes Āzijas un Āfrikas valstu institūta vēstures un filoloģijas nodaļu. Veica tulkojumus no angļu un japāņu valodām.
No 1994. līdz 2000. gadam strādāja par žurnāla "Ārzemju literatūra" galvenā redaktora vietnieku. Viņa redakcijā tika izdota "Japāņu literatūras antaloģija" 20 sējumos.
Sākot ar 1998. gadu, Čhartišvili sāk rakstīt romānus zem pseidonīma Boriss Akuņins. Kritiskos un dokumentālos rakstus turpina parakstīt ar savu īsto vārdu.
2009. gadā tika apbalvots ar Japānas imperatora Uzlecošās Saules ordeni.
Metsepole

Metsepoles galvenais pilskalns

Izteiktas hipotēzes, ka galvenais pilskalns bijis Liepupes tuvumā, kur pie pilskalna ar raksturīgiem viduslaiku nocietinājumiem ir vēl sena baznīca, vai arī Skultē pie Aģes upes (Bielenstein, 1892), kur ir pavisam neliels pilskalns pie Stārastiem. Tā tuvumā Skultē gan atrodas sena baznīca, bet rakstītie avoti pie Aģes upes 1545. gadā min kādu Meszekules ciemu, kas varbūt ir tāla atskaņa no kādreiz lielā Metsepoles apgabala nosaukuma. Iespējams, ka vienā no šiem centriem atradusies Metsepoles pils (castrum Mezepol), kas minēta 1226.gadā.
Mazāk ticama ir hipotēze, ka Metsepoles centrs būtu atradies netālu no Dikļiem, kur pie Grebu mājām ir divi pilskalni, par kuru hronoloģiju nav skaidrības, tāpat kā par šķietamu uzkalniņu kapulauku šo pilskalnu tuvumā (Brastiņš, 1930). Šis rajons atrodas tālu no minētā lielā ceļa gar jūru un tāpēc arī nav piemērots karaspēka pulcēšanās vietai. Vājš atbalsts šai hipotēzei ir jaunākas cilmes vietvārds Mežmuiža (Brastiņš, 1930), kas nav minēts zviedru 17. gs. revīzijās un 17.-18. gs. kartēs.

Nosaukuma izcelsme

Līvu valodā mõtsa pūol nozīmē "mežaina vieta vai meža puse". Mūsdienu igauņu valodā mets nozīmē "mežs" un pool — "apkārtne", "puse". Somiski šo pašu vārdu raksta metsänpuoli.
Pirmās rakstiskās ziņas Indriķa hronikā, kur rakstīts, ka 13. gadsimta sākumā Metsepolē dzīvojuši līvi.
Tagad senais līvu Metsepoles novads ietilpst Limbažu, Saulkrastu, Salacgrīvas, Mazsalacas un Alojas novada teritorijā.

Vēsture

1206. gadā priesteris Aleksandrs pēc bīskapa Alberta norādījuma apmetās Metsepoles novadā, kristīja vietējos līvus un sāka celt baznīcu. 1207. gadā pieminēta Metsepoles kristīgā draudze. 1207. gadā Līvzemes dalīšanas līguma rezultātā Metsepole kā trešais Gaujas līvu novads nonāca Rīgas bīskapa pārvaldībā.
1210. gada ziemā cauri Metsepolei kristiešu karaspēks iebruka igauņu apdzīvotajā Sontaganā. Sekoja igauņu cilšu iebrukums Metsepolē, kur viņi ar trim karapulkiem pilnīgi izpostījuši novadu, saukts arī par Pirmo karagājienu uz Sontaganu.
1211. gadā igauņu ciltis atkārtoti izpostīja Metsepoli jeb Kauja pie Turaidas. Pēc kara sākās liela sērga, kuras laikā apmira liela daļa līvu.
Balustrāde

Balustrāde (fr. balustrade no itāļu balaustrata) ir kāpņu, balkona, terases u.c. nožogojums (parasti zems), kuru veido figūrveida stabiņu — balustru rinda, kas no augšas ir savienota ar margu vai horizontālu dekoratīvu siju. Par balustrādi sauc arī eskalatora norobežojošo konstrukciju, kaut arī tur nav figūrveida balustru. Tas ir termina pārvērtēšanas (deetimoloģizācijas) rezultāts (līdzīgi, kā "Šaut" - burtiski raidīt šautras). Līdz firmas "Otis" L veida eskalatoriem (pagājušā gadsimta 20. gados) tie tika norobežoti ar īstām balustrādēm bez kustīgajiem roku balstiem. Šādu eskalatoru var redzēt filmā "Universālveikala kontrolieris".
Balustrāžu izgudrošana tiek piedēvēta asīriešiem, kuri tās izmantoja piļu fasāžu dekorā, kā logu ailu nožogojumu. Balustrāde tiek pieminēta Vecās derības rakstos, aprakstot Samarijas ķēniņa Ahasjas nelaimes gadījumu: "Kad Ahasja izkrita cauri savas augštelpas loga režģiem Samarijā, sasitās un gulēja slims" (2.Ķēniņu 1:2). Šeit ķēniņš pārāk tālu pārkārās pār balustrādi (tā ārēji tiešām atgādina režģi) pils otrajā stāvā, zaudēja līdzsvaru un nogāzās zemē.
Eiropā balustrāžu sistēmas sāka aktīvi izmantot no 15. gadsimta beigām kā alternatīvu miniatūrām arkādēm ar balustrām maziņu kolonnu veidā. Pēc tam tika piedāvāti klasiskie balustru varianti — ar gredzenveida pāržmaugu vidū vai klasisku vāzes formas balustru. Balustrāde tiek izmantota arī mēbeļu noformējumā kā krēsla atzveltnes vai gultas kājgaļa un galvgaļa elements.
Hāga

Vēsture

Hāgu 1248. gadā dibināja Svētās Romas impērijas imperators, Holandes grāfs Vilems II. Viduslaikos tā bija Holandes grāfa administratīvais centrs. Bagātās pilsētas kā Delfti, Leidene u. c. vienojās ka necilā Hāgas pilsētiņa būtu kompromiss savstarpējo attiecību kārtošanas vietai. Līdz pat 16. gadsimtam Hāgai bija aizliegts celt aizsardzības mūrus.
1806. gadā franču okupācijas spēki piešķīra Hāgai pilsētas tiesības. Pilsēta sāka strauji attīstīties tikai 19. gadsimtā, kad ievērojami palielinājās Hāgas politiskā nozīmība.